**Οδηγίες – Πίνακας σημαντικών λέξεων**

Κατά τη διάρκεια συζητήσεων στην ολομέλεια θα αναδειχθούν σημαντικές λέξεις-κλειδιά. Είναι χρήσιμο να υπάρχει σε όλα τα Εργαστήρια ένα χαρτόνι π.χ. ενός μέτρου, αναρτημένο στον τοίχο σε κεντρική θέση έτσι ώστε να είναι ορατό από όλα τα παιδιά. Όταν χρησιμοποιούνται λέξεις-κλειδιά, αναγράφονται στο χαρτόνι. Είναι προτιμότερο να χρησιμοποιηθούν καρτέλες (μισή σελίδα Α4 κομμένη σε μισό πλάτος). Ένας μαθητής/τρια γράφει μία λέξη-κλειδί σε μία καρτέλα και την αναρτά στο χαρτόνι (με αυτοκόλλητο στήριγμα χαρτιού πολλαπλών χρήσεων, τύπου πλαστελίνης blu-tack). Με τον τρόπο αυτό είναι δυνατό μελλοντικά να κατεβάσουν οι μαθητές/τριες λέξεις για να τις δούνε καλύτερα ή να τις μετακινήσουν σε άλλο σημείο κάνοντας κάποια ομαδοποίηση.

Αποτελεί επιδίωξη του/της εκπαιδευτικού να βλέπουν οι μαθητές/τριες τις λέξεις-κλειδιά και να παρακινούνται να τις χρησιμοποιούν στον γραπτό και στον προφορικό λόγο.

Ενδεικτικές λέξεις-κλειδιά που αναμένεται να χρησιμοποιηθούν στο Πρόγραμμα είναι: ρομπότ, υπολογιστής, άνθρωπος, μηχανή, αισθητήρες, αυτοματισμοί, λειτουργία, πρόγραμμα, σκέφτεται, οδηγίες, υπακούει, κίνηση, σύνδεση, μονάδες εισόδου, μονάδες εξόδου, μέτρηση, μορφή, χρήση, επεξεργαστής, αισθήσεις, περιβάλλον κ.ά.