**Οδηγίες – Πίνακας ολομέλειας**

Στη μεθοδολογία STEM είναι πολύ σημαντική η καταγραφή σημειώσεων, η οποία συνάδει με την επιστημονική έρευνα-τεκμηρίωση. Για τον σκοπό αυτό, μπορεί να χρησιμοποιηθεί χαρτί του μέτρου που ο/η εκπαιδευτικός θα αναρτήσει στον τοίχο. Το χαρτί αυτό παραμένει αναρτημένο στη διάρκεια όλων των εργαστηρίων. Για τον λόγο αυτό, δεν προτείνεται ο Πίνακας της τάξης (ο Πίνακας της τάξης σβήνεται, ενώ το χαρτί του μέτρου μπορεί να φυλαχθεί και να αναρτηθεί στον τοίχο εκ νέου). Εναλλακτικά, ο Πίνακας ολομέλειας μπορεί να είναι ψηφιακός με χρήση εργαλείου Web2.0 π.χ. Padlet ή με χρήση εκπαιδευτικής πλατφόρμας π.χ. στον Τοίχο της e-me. Στην περίπτωση ψηφιακού Πίνακα χρειάζεται η ύπαρξη βιντεοπροβολέα για να προβάλλεται το περιεχόμενο στην ολομέλεια. Ανάλογα με την ηλικία των μαθητών/τριών, ο Πίνακας ολομέλειας μπορεί να λειτουργήσει παράλληλα και με ατομικά σημειωματάρια των μαθητών/τριών.

Σε κάθε Εργαστήριο οι μαθητές/τριες συνεργάζονται ατομικά στο τετράδιό τους, κατόπιν στην ομάδα συνεργατικά και στη συνέχεια ακολουθεί συζήτηση στην ολομέλεια (στρατηγική Σκέψου-Συνεργάσου-Μοιράσου, think-pair-share). Βασικές ιδέες των μαθητών/τριών (π.χ. αρχικές αναπαραστάσεις, προβλέψεις, υποθέσεις, συμπεράσματα από τη διερεύνηση που έκαναν) καταγράφονται στον Πίνακα ολομέλειας στη διάρκεια ανακοινώσεων-συζήτησης στην ολομέλεια. Αξιοποιούνται για μελλοντικές αναφορές σε διάφορες περιπτώσεις, π.χ. στο τέλος του ίδιου Εργαστηρίου για σύνοψη, στην αρχή του επόμενου για σύνδεση με τα προηγούμενα κλπ. καθώς και για τεκμηρίωση.

Οι ιδέες και τα συμπεράσματα των μαθητών/τριών είναι σημαντικό να αξιοποιούνται με την καθοδήγηση του εκπαιδευτικού προκειμένου να οδηγούν σε νέα ερευνητικά ερωτήματα, τα οποία επίσης καταγράφονται στον Πίνακα και μελλοντικά καταγράφονται και οι απαντήσεις τους. Είναι χρήσιμο ο Πίνακας να χωρίζεται σε τμήματα. Π.χ. αρχικές ιδέες, ερευνητικά ερωτήματα, απαντήσεις στα ερωτήματα, τεκμηρίωση (πώς το ξέρουμε, πώς το βρήκαμε). Οι καταγραφές στον Πίνακα είναι χρήσιμο να συνοδεύονται από χρονική σήμανση (π.χ. αριθμός Εργαστηρίου). Μπορεί να περιλαμβάνει και ζωγραφιές, σχήματα κλπ